ธนชาตออกเงินฝากประจำ 18 เดือนดอก 2.75%ต่อปี
ธนาคารธนชาต ออกเงินฝากประจำ GROW UP Fixed 18 เดือน ให้ดอกเบี้ยเพิ่มทุก 3 เดือน สูงสุดได้ 2.75% ต่อปี
8 ก.พ. 2553

ธนาคารธนชาต ออกเงินฝากประจำ GROW UP Fixed 18 เดือน ให้ดอกเบี้ยเพิ่มทุก 3 เดือน สูงสุดได้ 2.75% ต่อปี
 




ธนาคารธนชาต รุกพัฒนาผลิตภัณฑ์ทางการเงิน ออกเงินฝากประจำ GROW UP Fixed 18 เดือน เงินฝากรูปแบบใหม่ยิ่งฝากนานดอกเบี้ยยิ่งสูง ให้ดอกเบี้ยเพิ่มทุก 3 เดือน และรับดอกเบี้ยทุก 3 เดือน  ดอกเบี้ยสูงสุดถึง 2.75% ต่อปี พร้อมเสริมสภาพคล่องเมื่อต้องการใช้เงินกรณีฉุกเฉิน สามารถถอนก่อนครบกำหนดได้ โดยดอกเบี้ยรายงวด 3 เดือนที่รับไปแล้วไม่ต้องคืน จับกลุ่มเป้าหมายผู้ต้องการออมเงินระยะยาว หวังผลตอบแทนสูงและมีความคล่องตัว
นายประพันธ์  อนุพงษ์องอาจ  ผู้อำนวยการอาวุโส  สายงาน Core Businesses &amp; E-Banking ธนาคารธนชาต จำกัด (มหาชน)  เปิดเผยว่า  ในปี 2553 นี้ ธนาคารฯ ยังคงมีนโยบายในการเติบโตของเงินฝากอย่างต่อเนื่อง โดยเน้นขยายฐานลูกค้าเงินฝากออมทรัพย์ และกระแสรายวัน พร้อมทั้งการพัฒนา และออกผลิตภัณฑ์ใหม่ๆ ให้มีความหลากหลายอย่างต่อเนื่อง รวมถึงการนำเสนอบริการเงินฝากให้สอดคล้องกับความต้องการของผู้ฝาก  โดยธนาคารฯ ได้มีการจัดกลุ่มของผู้ฝากเงินพร้อมทั้งวิเคราะห์ถึงความต้องการและรูปแบบการใช้บริการของแต่ละกลุ่ม ทั้งนี้เพื่อให้ผู้ฝากได้รับผลประโยชน์สูงสุด และเพื่อเป็นการรักษาความสามารถในการแข่งขันด้านธุรกิจเงินฝากของธนาคารไว้
 ทั้งนี้จากการสำรวจความต้องการของผู้ฝากเงิน พบว่ามีผู้ต้องการออมเงินระยะยาว ที่ให้ผลตอบแทนสูงและมีคล่องตัวอยู่เป็นจำนวนมาก   ธนาคารฯ  จึงได้ออกเงินฝากประจำ GROW UP Fixed 18 เดือน เพื่อตอบสนองความต้องการของผู้ฝากเงินกลุ่มนี้  โดยเงินฝากประจำ GROW UP Fixed 18 เดือน เป็นเงินฝากรูปแบบใหม่ รับฝากขั้นต่ำเพียง 1,000 บาท และ ให้ดอกเบี้ยเพิ่มสูงขึ้นทุก 3 เดือน คือ เดือนที่ 1-3 ดอกเบี้ย 0.875% ต่อปี เดือนที่ 4-6 ดอกเบี้ย 1.00% ต่อปี เดือนที่ 7-9 ดอกเบี้ย 1.125% ต่อปี เดือนที่ 10-12 ดอกเบี้ย 1.25% ต่อปี เดือนที่ 13-15 ดอกเบี้ย 1.375% ต่อปี และเดือนที่ 16-18 จะได้รับอัตราดอกเบี้ย 2.75% ต่อปี  นอกจากนี้ในระหว่างระยะเวลาการฝาก หากผู้ฝากเงินมีความจำเป็นต้องใช้เงินหรือต้องการถอนก่อนครบกำหนด ผู้ฝากยังคงได้ดอกเบี้ยที่รับไปแล้วทุก 3 เดือน  พร้อมกันนี้ธนาคารฯ ยังอำนวยความสะดวกให้กับผู้ฝากเงินด้วยการโอนดอกเบี้ยเข้าบัญชีออมทรัพย์หรือกระแสรายวัน ให้ทุก 3 เดือน และจะโอนเงินต้นพร้อมดอกเบี้ยงวดสุดท้ายเข้า บัญชีออมทรัพย์ หรือกระแสรายวัน เมื่อครบกำหนดการฝากอีกด้วย    
ทั้งนี้เงินฝากประจำ GROW UP Fixed 18 เดือน จะต่างจากเงินฝากประจำแบบปกติที่คิดอัตราดอกเบี้ยอัตราเดียวตามระยะเวลาการฝาก และหากถอนก่อนครบกำหนดจะได้รับดอกเบี้ยเพียง 0.50% หรือ อัตราดอกเบี้ยออมทรัพย์